Minkejja ż-żieda fil-każijiet ta' Covid-19 li ġew irrappurtati fl-Ingilterra, il-Gvern tar-Renju Unit qal li mhux se jkun qed jintroduċi miżuri ġodda fl-Ingilterra. Is-Segretarju tas-Saħħa tar-Renju Unit qal li n-nies għandhom jibqgħu kawti waqt iċ-ċelebrazzjonijiet tal-Ewwel tas-Sena, u appella biex qabel ma persuna tmur party, tagħmel swab test qabel. "Iċċelebraw barra, u jekk possibbli, iftħu t-twieqi meta tkunu ġewwa. Meta nibdew is-Sena l-Ġdida, se nevalwaw jekk hemmx bżonn nieħdu miżuri oħra", is-Segretarju tas-Saħħa qal. Huwa spjega li filwaqt li l-varjant Omicron għadu ma ġiex studjat sew, l-indikazzjoni li dan il-varjant ma jikkawżax mard gravi hija xi ħaġa tajba. Intant, il-Prim Ministru tar-Renju Unit Boris Johnson ħeġġeġ biex aktar nies jitlaqqmu bil-vaċċin, sew jekk hix l-ewwel, it-tieni, jew id-doża tal-booster. Johnson spjega li jekk dan il-vaċċin jittieħed mill-aktar fis possibbli, persuna tkun qed tgħin biex tipproteġi lilha nnifisha, kif ukoll lil ta' madwarha. Il-Prim Ministru tar-Renju Unit kien qiegħed jgħid dan b'referenza għaż-żieda fil-każijiet ta' nies pożittivi li nstabu fl-Ingilterra, u fil-kumplament tar-Renju Unit.